A Bizottság irányelve

(1983. április 12.)

az egyéb élelmiszert és csak csekély mennyiségű húst vagy húsipari terméket tartalmazó termékek tekintetében a 77/99/EGK tanácsi irányelv rendelkezései alóli kivételek megállapításáról

(83/201/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a húsipari termékek Közösségen belüli kereskedelmét érintő egészségügyi problémákról szóló, 1976. december 21-i 77/99/EGK tanácsi irányelvére [1] és különösen annak 8. cikkére,

mivel a 77/99/EGK irányelv 18. cikkében megállapított eljárással összhangban elhatározható, hogy a nevezett irányelv egyes rendelkezései ne vonatkozzanak bizonyos termékekre, amelyek más élelmiszereket és csak csekély mennyiségű húst vagy húsipari terméket tartalmaznak;

mivel a más élelmiszereket és csak csekély mennyiségű húst vagy húsipari terméket tartalmazó termékekben a nyers hús százalékos arányát a végtermékhez hozzáadott nyers hús vagy húsipari termék és a végtermék százalékos arányaként kell meghatározni; mivel egyes más élelmiszereket és csak csekély mennyiségű húst vagy húsipari terméket tartalmazó és az előállítás során dehidratált vagy koncentrált termékek és a készételek esetében e számítás értelmében vett késztermék alapja a gyártó használati utasításának megfelelő elkészítést követően felhasználásra kész termék;

mivel a termékek jellegére és összetételére figyelemmel bizonyos termékek esetében kivételek engedélyezhetők;

mivel e kivételek csak a létesítmények A melléklet I. fejezetében meghatározott engedélyezésének feltételeire, az A melléklet IV. és V. fejezetében leírt vizsgálati követelményekre, valamint a 77/99/EGK irányelv 3. cikke (1) bekezdésének 9. és 10. pontjaiban az állat-egészségügyi jelölésre és az egészségügyi bizonyítványra meghatározott követelményekre vonatkozhatnak; mivel az ebben az irányelvben szereplő rendelkezések ellenére a tagállamoknak biztosítaniuk kell, hogy a más élelmiszereket és csak csekély mennyiségű húst vagy húsipari terméket tartalmazó és a Közösségen belüli kereskedelemre szánt termékek a 77/99/EGK irányelv szerinti nyers húsból vagy húskészítményekből készített egészséges termékek legyenek;

mivel a más élelmiszereket és csak csekély mennyiségű húst vagy húsipari terméket tartalmazó termékeket vagy kizárólag ilyen termékeket előállító, vagy olyan létesítményekben gyártják, amelyek a fent említett termék mellett húsipari termékeket és/vagy más, húst vagy húsipari terméket nem tartalmazó élelmiszereket is készítenek; mivel az ilyen termékek elkészíthetők ugyanannak a létesítménynek elkülönített részlegeiben;

mivel a más élelmiszereket és csak csekély mennyiségű húst vagy húsipari terméket tartalmazó termékeket előállító és a 77/99/EGK irányelv rendelkezéseinek teljes mértékben megfelelő létesítmények számára lehetővé kell tenni, hogy igénybe vegyék az irányelv 8. cikk (1) bekezdés c) pontjában említett kivételeket;

mivel az ebben az irányelvben előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT AZ IRÁNYELVET:

1. cikk

Ez az irányelv meghatározza, hogy a 77/99/EGK irányelv mely rendelkezései nem vonatkoznak – annak 8. cikke alapján – egyes olyan termékekre, amelyek más élelmiszereket és csak csekély mennyiségű húst vagy húsipari terméket tartalmaznak.

2. cikk

A más élelmiszereket és csak kis százalékarányú húst vagy húskészítményt tartalmazó terméknek azon termékek minősülnek, amelyek a gyártó felhasználási utasításának megfelelő elkészítést követően a felhasználásra kész termékre vonatkoztatva 10 tömegszázalékot meg nem haladó mennyiségben tartalmaznak hozzáadott húst vagy húskészítményt.

3. cikk

A más élelmiszereket és csak csekély mennyiségű húst vagy húsipari terméket tartalmazó termékeket gyártó létesítmények engedélyezése vonatkozásában:

1. A 77/99/EGK irányelv A melléklete I. fejezetében meghatározott feltételek a létesítménynek csak azon részére vonatkoznak, ahol nyers hús vagy húsipari termék átvétele, tárolása, kezelése történik, vagy ahol azokat húsipari termékekhez és/vagy más élelmiszereket és csak csekély mennyiségű húst vagy húsipari terméket tartalmazó termékekhez adják, illetve ahol ezeket a termékeket feldolgozzák és tárolják.

2. a) Azokban az esetekben, amikor a gyártó kizárólag teljes kezelésen átesett terméket használ fel más élelmiszereket és csak csekély mennyiségű húst vagy húsipari terméket tartalmazó termékek előállítására, az illetékes hatóság úgy határozhat, hogy a 77/99/EGK irányelv A melléklete I. fejezete (1) bekezdésének a) pontja i. alpontjában hivatkozott hűtőhelyiségek nem szükségesek.

b) Amennyiben az a nyers húsra és húsipari termékekre nem gyakorol káros hatást, ugyanazt a helyiséget lehet használni a 77/99/EGK irányelv A melléklete I. fejezete (2) bekezdésének a), b), c), d), e), g) és h) pontjaiban említett külön helyiségekben végzendő műveletekre.

Az a) és b) pontokban meghatározott kivételek a létesítménynek kizárólag a más élelmiszereket és csak csekély mennyiségű húst vagy húsipari terméket tartalmazó termékeket előállító részére vonatkoznak.

3. Ha a létesítmény olyan más élelmiszeripari termékeket is gyárt, amelyek nem tartalmaznak húst vagy húsipari terméket, a 77/99/EGK irányelv A melléklete I. fejezete (1) bekezdésének c), e), i), l), n) és o) pontjaiban említett helyiségek, illetve az ezen irányelv 1. cikkében említett termékek esetében előírt, az f), g), h) és k) pontokban említett berendezések lehetnek közösek a húst vagy húsipari terméket nem tartalmazó más élelmiszertermékek gyártására használt helyiségekkel és berendezésekkel. Azonban a 77/99/EGK irányelv 3. cikke (1) bekezdése 6. pontjában említett illetékes hatóság számára e helyiségekhez és berendezésekhez is hozzáférést kell biztosítani.

4. A tagállamok gondoskodnak arról, hogy az ezen irányelvvel összhangban engedélyezett létesítmények vagy azok részlegeinek állat-egészségügyi engedélyezési száma előtt a 8-as szám, majd utána egy kötőjel szerepeljen (vagyis "8-").

5. Az ezen irányelv hatálya alá tartozó termékek Közösségen belüli kereskedelmének vonatkozásában a 77/99/EGK irányelv rendelkezéseinek teljes mértékben megfelelő létesítmények állat-egészségügyi engedélyezési száma előtt a 8-as szám, majd utána egy kötőjel szerepelhet (vagyis "8-").

4. cikk

A más élelmiszereket és csak csekély mennyiségű húst vagy húsipari terméket tartalmazó termékekre a 77/99/EGK irányelv A mellékletének IV. fejezete alkalmazandó; a (22) bekezdés alkalmazásában azonban az illetékes hatóság határozza meg az ellenőrzési időszakot. E célból az illetékes hatóság azokat az időszakokat veszi figyelembe, amely alatt a létesítményekbe nyers húst vagy húsipari terméket, valamint a más élelmiszereket és csak csekély mennyiségű húst vagy húsipari terméket tartalmazó termékeket behoznak, ott ezeket tárolják, kezelik és feldolgozzák, és az ellenőrzés kizárólag a létesítmény ezen irányelvvel összhangban engedélyezett részlegére alkalmazandó.

A termelő nyilatkozik az illetékes hatóságnak azokról az időszakokról, amelyek alatt létesítményébe nyers húst vagy húsipari termékeket, illetve más élelmiszereket és csak csekély mennyiségű húst vagy húsipari terméket tartalmazó termékeket hoznak be, tárolnak, kezelnek és előállítanak.

5. cikk

(1) A más élelmiszereket és csak csekély mennyiségű húst vagy húsipari terméket tartalmazó termékeket előállító létesítmények esetében e termékekre nem követelhető meg a 77/99/EGK irányelv 3. cike (1) bekezdésének 10. pontjában előírt egészségügyi bizonyítvány, ha az egészségügyi jelet kiegészítik a létesítmény engedélyszáma elé írt 8-as számmal, majd egy kötőjellel (vagyis "8-").

(2) A tagállamok tájékoztatják a többi tagállamot és a Bizottságot az (1) bekezdés rendelkezéseit alkalmazó létesítményekről.

6. cikk

A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 1984. január 1-jéig megfeleljenek, és erről haladéktalanul értesítik a Bizottságot.

7. cikk

Ennek az irányelvnek a tagállamok a címzettjei.

Kelt Brüsszelben, 1983. április 12-én.

a Bizottság részéről

Poul Dalsager

a Bizottság tagja

[1] HL L 26., 1977.1.31., 85. o.

--------------------------------------------------